***STIHLOrszágos Fakitermelő Verseny regionális válogató***

**Bükkzsérc-2018. augusztus 25.**

**I. CSAPAT VERSENYSZÁMOK**

***I/1. KOMBINÁLT VERSENYSZÁM***

Kombinált döntés, darabolás, gallyazás, választékolás, darabolás, hasítás, sarangolás

**Versenypálya**

1. A 4 fős csapat egy 12,5 x 16 m-es, elkülönített versenypályán dolgozik.
2. Az elkülönített versenyhelyeken csak versenyzők tartózkodhatnak.
3. Egyszerre öt csapat versenyez. A versenypályákat sorshúzással kapják meg a csapatok.

**Felszerelés**

1. A versenyen csak biztonság-technikai szempontból megfelelő Stihl gyártmányú motorfűrészekkel lehet dolgozni. A vezetőlemez és lánctípus szabadon választott.
2. A 4 fős csapat 2 db motorfűrészt, 4db fejszét, 1db hossztoló lécet és 1 db kacort használhat.
3. Tartalék motorfűrész nem használható.
4. Egyéb eszköz használata nem megengedett.
5. Egyéni védőfelszerelés használata kötelező a motorfűrészesek számára, mely az alábbiakból áll: vibrációcsökkentő kesztyű, acélorrbetétes bakancs, vágásbetétes lábszárvédő, sisak, arcvédő és fültok. Egyéni védőfelszerelés használata a felkészítők számára is az alábbiak szerint: sisak, kesztyű, bakancs.
6. A verenyhez szükséges üzemanyagot és lánckenőolajat a versenyzők biztosítják.
7. Az eszközök esetleges meghibásodása esetén a javítás a nevező feladata.

**A kombinált versenyszám folyamata**

1. A csapatverseny egyszerre több pályán zajlik.
2. Minden csapat kétszer hajtja végre a versenyszámot a kiadott sorrend szerint. A verseny eredményben a jobbik időeredménye kerül beszámításba. A csapatok közötti pontversenyben – azonos összpontszám esetén – a második (rosszabbik) időeredmény dönt.
3. A rajt előtt a felszereléseket a versenyzők a kisorsolt pályán tetszőleges helyen és formában helyezhetik el, de a motorfűrészek nem járhatnak.
4. A rajt után csak a csapat kijelölt motorfűrész kezelője léphet a pályára és ő hajtja végre a **kombinált darabolást**. A többiek a rajtvonalon kívül maradnak.
5. A versenyző a kombinált darabolást a versenypályán elhelyezett – kb. 40 cm átmérőjű kérgezett rönkön hajtja végre. A rönk, a vízszinteshez képest kb. 7° -os dőléssel, a rajtvonallal szemben felfelé áll, a bütüjének középpontja kb. 70 cm magasságban van a föld felett.
6. A rönk mindkét oldalára, hossztengely irányában 5 cm széles csíkok kerültek felfestésre. A vágást alulról kell indítani és felülről kell befejezni úgy, hogy a két vágás ebben a sávban találkozzon. A rönk tetején a hossztengely irányában 2cm festett csík látható, melyből a felülről indított vágást kell kezdeni. Hibás vágásért hibánként 1 büntetőpont jár.
7. Törekedni kell arra, hogy a két vágás a palástra merőleges legyen, és lépcső nélkül találkozzanak a már említett sávban.
8. 2°-nál nagyobb eltérés esetén fokonként 1 büntetőpont jár.
9. 2 mm-nél nagyobb lépcső esetén 2mm-enként 1 büntetőpont jár.
10. A motorfűrészes a rönkről kombinált vágással levág egy korongot. A művelet folyamán először alulról végzi a bevágást az 5 cm-es csíkok vonaláig, majd felülről lefelé vágja le a korongot. A korong vastagsága minimálisan 30 mm, maximálisan 80 mm lehet. Tévesztés esetén 2 büntetőpont jár.
11. A kombinált darabolás során levágott korong földre érkezése után léphet a csapat többi tagja a versenypályára és kezdheti meg a többi feladatot. Ha a két vágás síkja nem találkozik, akkor felülről kell levágni a korongot. Ha a csapattagok a korong földetérését megelőzően lépnek a pályára azért 2 büntető pont jár.
12. A hosszában elhelyezett 2db 4m-es rönköt kell legallyazni, 1 m-es darabokra választékolni, darabolni, félbehasítani és sarangba rakni.
13. **Gallyazás:** Mindkét törzsön 15-15 ág helyezkedik el, melyeket úgy kell levágni, hogy a palástban 5mm-nél mélyebb vágás ne legyen, illetve a csonk se legyen 5mm-nél nagyobb. Tilos forgó lánccal lépni, vagy akárcsak a talpat felemelni. (Kivéve gallyazáskor, amikor a törzs a láb és a vezetőlemez között van.) Minden hibáért 1-1 büntetőpont jár.
14. A **választékolást** a tő felől kell kezdeni, 5cm-es tűréshatárral. Hibánként 1 büntetőpont jár.
15. A **darabolást** a csúcs felől kell kezdeni, lábbal nem lehet a fát megtámasztani. Egy fán egyszerre csak egy ember darabolhat. Hibánként 1 büntetőpont jár.
16. A verseny mért ideje alatt a választék nem gurulhat ki a pályáról. Kigurulás esetén esetenként 1 büntető pont jár.
17. **Hasításnál** súlytásirányból a szembenállónak felsőtestével ki kell hajolnia. Ütésenkénti elbírálás és büntető pontozás. Hibánként 1 büntetőpont jár.
18. A balesetveszélyes munkavégzésért (pl. szerszámok dobálása, fejsze elrepülése vagy fémet fémmel ütnek) esetenként 1 büntető pont jár.
19. Csak szabályos, fele-fele részben hasított választék rakható sarangba. Az 1/3-2/3 részben hasított választékért 1 büntetőpont jár. (Nem megfelelő hasadás esetén a nagyobb rész újrahasításával a hiba korrigálható.)
20. A hasított választékot sarangba kell rakni a felfestett csíkhoz úgy, hogy az eltérés 5cm-nél ne legyen nagyobb. Hibánként 1 büntetőpont jár.
21. A hasításnál mindkét oldalról rá lehet segíteni motorfűrésszel, ha kell, végig is lehet vágni a dorongot.
22. A versenyzők a rajtvonalról indulnak. A verseny kezdetén az eszközök a versenyhelyen tetszőlegesen elhelyezhetők, a motorfűrész nem üzemelhet.
23. A verseny indítása hangjelzéssel történik. A feladat végét a csapatkapitány kézfeltartással jelzi akkor, amikor a csapattagokkal és az eszközökkel együtt elhagyta a versenyhelyet.
24. A műveletek ki nem hagyhatók és fel nem cserélhetők. Minden ebből adódó hibáért 1-1 büntetőpont jár.
25. Taktikai megfontolásból lehetőség van csak 1 motorfűrész használatára is, de a másik motorfűrésznek is a verseny helyen belül kell lennie.
26. A hasítók személy cseréje kötetelenül változtatható.
27. Minden versenyhelynél stopperes bírók mérik az időt és elbírálják a szabályosságot.
28. 1 büntetőpont 20mp időnek felel meg, amely a csapat mért idejéhez adódik.

***I/2. SZERELÉS VERSENYSZÁM***

Szerelés: Vezetőlemez-fordítás

**Kötelező egyéni védőfelszerelés**: Pamut kesztyű.

A versenyhez szükséges egyéni védőfelszerelést a versenyzők biztosítják.

**Feladat:** A versenyzők által biztosított motorfűrészen meg kell fordítani a vezetőlemezt. Tehát le kell szerelni és újra felszerelni a vágószerkezetet.

A versenyszám egyszerre 3 asztalnál zajlik. Csapatonként egy-egy fő hajtja végre a feladatot.

A bírók a rajt előtt ellenőrzik a gépeket: a vágószerkezet eredeti-e, a tőcsavarok átérnek-e az anyákon, a lánc üzemszerűen feszes-e. A bíró megjelöli a vezető lemez kipufogó felőli oldalát és a rögzítő csavarokat nyomaték kulccsal, 20 Nm erővel meghúzza. A rajt előtt ellenőrzik a versenyzők már meglévő kézsérüléseit.

A főversenyszámhoz hasonlóan itt is két eredmény születik, és összesítéskor itt is a jobbik eredmény (számított idő) adódik hozzá a csapat jobbik főversenyszámban elért eredményéhez.

**A szerelés versenyszám folyamata:**

A motorfűrész asztalra helyezése után a versenyzők a startvonal mögé állnak, ami 1 m távolságra van az asztaloktól. A motorfűrészt normál helyzetben kell az asztalon elhelyezni. A Rajta! vezényszóra, amikor az időmérés is kezdődik, a versenyzők a következőket hajtják végre:

* odalépnek az asztalhoz,
* lecsavarják az anyákat,
* leveszik a fűrészporvetőt (deknit),
* megfordítják a vezetőlemezt és visszaillesztik a vágószerkezetet,
* helyére teszik a fűrészporvetőt, az anyákat, és beállítják a helyes láncfeszességet (0 mm),
* megszorítják az anyákat,
* az asztalra teszik a szereléshez használt szerszámot.

Az időmérés akkor fejeződik be, amikor a versenyző az asztalra helyezi a szerszámot visszaállítja eredeti helyzetbe és elengedi a motorfűrészt.

**Értékelés:**

Az itt szerzett jobbik idő hozzáadódik a csapat pontszámához.

Ha a vezetőlemez, a lánc, az anya vagy a kulcs leesik a földre 1-1 büntető pont jár.

Ha a versenyző nem húzza rá eléggé az anyákat (20 Nm) 1 büntető pont jár.

Ha nem jó a láncfeszesség ( nem lehet kézzel elforgatni a láncot vagy a saját súlya miatti lógása nagyobb, mint 0 mm) 1 büntető pont jár.

Ha a versenyző nem fordítja meg a vezetőlemezt, vagy a láncot fordítva teszi fel, 2 büntető pont jár.

Friss (a szerelés során szerzett) sérülés a kézen 1 büntető pont.

1 büntető pont 20 másodperc időnek felel meg, amelyet a csapat mért idejéhez adnak.

***DARABOLÁS FEJSZÉVEL VERSENYSZÁM***

**Kötelező egyéni védőfelszerelések**: Sisak, Acélorrbetétes bakancs

**Feladat:** A rögzített, sorsolással kiválasztott, cca. 25 cm átmérőjű, 1,5 m hosszú, alátétfára rögzített rönköt középen, a megjelölt területrészen belül kell fejszével elvágni.

Egyszerre 3 csapat versenyez.

**Értékelés:** A versenyszám a Rajta! vezényszóra kezdődik és a kettévágott faanyag földre eséséig tart. A versenyzők a startvonal mögül indulnak. Egyszerre csak egy versenyző dolgozhat egy rönkön. A csapat tagjai válthatják egymást, de csak a startvonal mögött.

Hibás váltásért 1 büntető pont jár.

A sisak leesésért 1 büntető pont jár.

***EGYÉB KÖVETELMÉNYEK***

1. A verseny előtt és alatt a versenyzőktől az Erdészeti Biztonsági Szabályzat ismeretét és betartását kérjük. Ennek vállalását a versenyzőknek a jelentkezési lapon aláírásukkal kell igazolni. Aki az Erdészeti Biztonsági Szabályzatban foglaltakat a verseny során szándékosan, súlyosan megsérti, az kizárja magát és csapatát a versenyből.
2. A mért adatok kerekítése a kerekítés szabályai szerint történik. Így pl. ha 1 mm-es a mérési pontosság, akkor 12,4 mm 12 mm-re, 12,5 mm pedig 13 mm-re kerekítendő. Az eredmény rovatokba a kerekített mérési adat kerül beírásra.
3. A csapatok összposzámát a jobbik főversenyszám összes számított idejének és a jobbik szerelés-versenyszám összes számított ideje adja.
4. Az a csapat győz akinek az összesítést követően legkevesebb a számított összpontszáma.
5. Azonos eredmény esetén a főversenyszám, majd a szerelés rosszabbik időeredeménye dönt.
6. A versennyel kapcsolatos észrevételeket, óvásokat és információkat a versenybíróság (zsűri) elnökével kell közölni. A pontozó bírónál óvni tilos, ilyen óvás esetén büntető pont jár. Óvni csak az adott versenyszám végét követően 15 percen belül lehet, és az ügyben azonnal döntés születik. Indokolatlan óvásért (pl. a versenyszabály nem kellő ismerete alapján) büntető pont jár.